इस गज़ल संग्रह का शीर्षक ‘चराग़े‍-दिल‘ नागरानी जी के इसी शेर से प्रेरित है. जितना खूबसूरत शेर, उतना ही खूबसूरत शीर्षक. पुस्तक का आवरण भी खूबसूरत और उस पर अंकित खुशनुमा चित्र और वह भी आश्चर्य जनक रूप से स्वयं नागरानी जी का कम्प्यूटर द्वारा बनाया हुआ. पुस्तक के समारोहपूर्ण विमोचन से निश्चय ही उनका व्यक्तित्व एवं कृतित्व प्रकाश में आया और हम सभी को उनसे परिचित होने का सौभाग्य प्राप्त हुआ. आप पहले से ही सिंधी में गज़लें कहती रहीं हैं और उनका सिंधी में एक गज़ल संग्रह भी प्रकाशित हो चुका है, इसलिये गज़ल की आपको अच्छी समझ है और हिंदी गज़ल-लेखन में आप इससे लाभान्वित भी हो रही हैं. सबसे बड़ी बात यह कि आपमें सीखने कि ज़बरदस्त ललक है. मेहनत करने से भी आप नहीं घबराती. आपका स्वभाव काव्यात्मक है और आपकी मौलिक प्रवृत्ति काव्य की लयात्मकता से मेल खाती है. इसे उर्दू में तबीयत का मौजूं होना कहते हैं. हज़त निश्तर ख़ानकाही के अनुसार यह गज़ल जैसी गेय कविता के लिये ज़रूरी भी है. आपके ही शब्दों में: